text: Våd september – særligt i Esbjerg
  29 september 2017 kl. 12.37
  Det har været den vådeste september i 16 år. Indtil nu er der kommet 101 millimeter regn. 
  Det er sjældent vi får over 100 millimeter regn på én måned. Sidste det skete var i december 2015. Nu er det altså sket igen. Til og med torsdag har vi fået 101 millimeter regn i september.
  - Det gør september 2017 til den vådeste september i 16 år - siden 2001, siger klimatolog fra DMI John Cappelen, på deres hjemmeside. 
  Men i Esbjerg er det endnu værre. Her er der kommet op mod 175 millimeter regn i september måned. Generelt er der kommet væsentlig mere regn i det vestlige Sønderjylland end i resten af landet.
  I 1994 var det dog helt galt. Dengang fik vi på landsplan hele 162 millimeter nedbør.
  
  
  